**У ЦАРСТВУ СТОТИНА ДЕЦИБЕЛА**

Едукативна игра за проблем буке у насељу.

Пипремити: касетофон, касету са лепом музиком, снимке звукова који се чују на селу у зору (кукурикање петла, цвркут птица, блејање оваца, мукање крава), звукова које праве возила на аутопуту и у граду, као и машина којима се буши асфалт.

ПОСТУПАК:

Кажите деци да ће бити учесници у путовању миша у царство стотина децибела. Ако питају какво је то царство, реците им да је то царство буке.

Чланове секције поделити у 5 група.

Свкаој групи дати задатак да имитира звуке који се помињу док тече прича.

*Мали сеоски миш се једног јутра рано пробудио. Све је било тихо. Прво се чуло кукурикање петла. Кокошке су га поздравиле кокодачући, а пилићи пијучући.*

Група чији је задатак да имитира звуке на селу укључује се у причу имитирајући наведе не звукове.

*Затим су се јавиле краве, овце и пас. На крају се јавила и мачка.*

*Миш је рекао: „Баш ми је досадило да се стално скривам. Идем код рођака у град, тамо сигурно нема мачака.“*

*Пут га је водио кроз шуму. Чуо је шуштање лишћа које је треперило на ветру и цвркут птица. Када је стигао у близину аутопута, неки необични звуци су надјачали звукове шуме.*

*Прво тихо, а затим све гласније, чули су се мотори аутомобила, аутобуса, камиона.*

У причу се сада укључују чланови групе који су добили задатак да имитирају звуке возила.

*Мишу је бука почела да смета, али је наставио пут. Када је стигао до бензинске пумпе, бука је постала још јача.*

*Из многих возила која су чекала у реду за бензин чула се музика.*

(Пуштати гласно музику и тражити да неколико ученика одглуми свађу која је настала између возача.)

*Миш је пожурио даље у правцу града.*

*Када је стигао у град бука је била још јача.*

У причу се укључују чланови групе који су добили задатак да имитирају звук пнеуматске бушилице, аутомобилске сирене, авиона који прелеће. ....

*Једва се пробио до солитера у коме је становао његов рођак.*

У причу се укључује група која је добила задатак да имитира звуке који се чују у стану.

*Поздравили су се. Сеоски миш га је питао каква је то бука, али рођак из града није могао да чује питање. Власница стана је усисавала тепих у суседној соби и истовремено пустила радио да надјача усисивач да би чула вести. Из суседног стана чула се гласна музика, а из другог свађа. Бука је била несношљива. Сеоски миш то више није могао да издржи. Махнуо је рођаку и рекао:*

*„Град је царство стотине децибела. У њему влада неиздржива бука. Бежим одавде да не оглувим!“*

*Градски миш успео је да чује само последњу реченицу. Дао му је знак шапицом да сачека и пошао са њим у село.*

Сви треба што јаче да имитирају звуке за које су задужени, али на дати знак треба да престану. У том моменту пустити тиху музику и завршити причу.

Тек када су стигли до шуме могли су да разговарају.

Уз тиху музику поставити учесницима неколико питања:

* Како су се осећали када је била бука?
* Како су се осећали када је престала?
* Како су се осећали када је пуштена музика?